OB bevind Ramaphosa ‘mislei parlement doelbewus’Pres. Cyril Ramaphosa. (Foto: Jairus Mmutle/GCIS) Die openbare beskermer (OB) het bevind pres. Cyril Ramaphosa het die parlement doelbewus mislei oor die R500 000 wat Bosasa (nou African Global Operations) aan sy veldtog geskenk het om president van die ANC te word. Adv. Busisiwe Mkhwebane het Vrydag haar verslag oor die skenking vrygestel. “Die bewerings dat pres. Cyril Ramaphosa op 6 November verlede jaar tydens ŉ vraesessie in die parlement die nasionale vergadering doelbewus mislei het, word gehandhaaf. “Hy het die parlement doelbewus mislei, deurdat hy homself genoeg tyd moes gee om navorsing te doen vir ŉ weldeurdagte antwoord,” het Mkhwebane gesê. Deur die parlement te mislei, het Ramaphosa ook die Grondwet geskend, het die OB bevind. “Ek bevind dus dat pres. Ramaphosa se optrede, soos hierbo genoem en hoewel dit moontlik te goeder trou was, strydig met sy amp as kabinetslid was en dus ŉ skending van die Grondwet is.” Ramaphosa het verlede jaar tydens die vraesessie in die parlement gesê sy seun Andile het gebaat by ŉ kontrak met Bosasa van R500 000. Ramaphosa het later sy antwoord teruggetrek en het aan die nasionale vergadering gesê hy het nie opsetlik verkeerde inligting daaroor gegee nie en dat die halfmiljoen rand inderdaad aan sy veldtog geskenk is.